**Általános Szerződési Feltételek**

az OHU-IFPR-2013-001 számú Iparfejlesztési Pályázati Felhívás

keretében támogatásban részesített kedvezményezettekkel kötendő támogatási szerződésekhez

1. **Általános szabályok**

Jelen Általános Szerződési Feltételek (a továbbiakban: ÁSZF) hatálya az OHU‑IFPR‑2013‑001 számú Iparfejlesztési Pályázati Felhívás keretében támogatásban részesített kedvezményezettekkel megkötött valamennyi támogatási szerződésre (a továbbiakban: Szerződés) kiterjed.

Az ÁSZF szerződési feltételnek minősülnek, amelyeket a Kedvezményezett az adott támogatás igénybevételére vonatkozó Szerződés aláírásakor fogad el.

Ha az ÁSZF és a Szerződés azonos tárgyú előírásai között bármilyen eltérés van, ez utóbbi rendelkezései irányadók.

Az ÁSZF-ben használt fogalmak a Szerződésben foglaltak szerint értelmezendők.

A Kedvezményezett haladéktalanul, de a körülmény felmerülését követő legkésőbb 5 napon belül köteles jelenteni a Támogatónak minden olyan körülményt, amely a Projekt megvalósítását, a támogatás céljának elérését veszélyezteti, ha a Projekt megvalósítása részben vagy egészben meghiúsul, tartós akadályba ütközik, vagy a projekt adatlapon, illetve a Szerződésben foglalt ütemezéshez képest késedelmet szenved, illetve ennek bekövetkezése fenyeget. Ha a Kedvezményezettnek a támogatás szempontjából releváns adataiban vagy a támogatás feltételeiben változás következik be, a kedvezményezett a tudomására jutástól számított 5 napon belül köteles azt bejelenteni a Támogatónak.

A bejelentés elmulasztása a támogatási szerződésben meghatározott jogkövetkezményeket vonja maga után.

1. **A támogatási szerződésben rögzíteni kell a projekt megkezdésének az időpontját**

A projekt tényleges megkezdését a Kedvezményezett köteles bejelenteni Támogató részére. Amennyiben a bejelentési kötelezettségének nem tesz eleget, az Támogató felszólítja, hogy haladéktalanul kezdje meg a projektet. Amennyiben a Kedvezményezett a felszólítást követő 5 nap leteltét követően sem jelenti be a projekt megkezdését, az Támogató a szerződéstől elállhat.

1. **A támogatási szerződés módosítása**

A támogatási szerződés módosítását az indokok felsorolásával bármelyik fél - a támogatás költségvetése, továbbá felhasználásának kezdő időpontja és véghatárideje tekintetében - az eredeti támogatási szerződésben a költségvetési támogatás felhasználására meghatározott véghatáridő letelte előtt kezdeményezheti. A Kedvezményezett a Szerződés módosítását köteles kezdeményezni, ha változik a Projekt bármely a célkitűzéseket befolyásoló lényeges jellemzője. A projekttel kapcsolatos záró kifizetési igénylés benyújtásának végső határideje nem módosítható.

A módosítási kérelmet úgy kell benyújtani, hogy az legkésőbb az eredeti befejezési határidő lejárta előtti 15. napon a támogatás nyújtójához megérkezzen.

A módosítási kérelmet az Iparfejlesztési Pályázati Bizottság (továbbiakban: IPB) bírálja el, szükség szerint külső szakértő igénybevételével.

A Támogató a módosításra irányuló kérelem beérkezését követő 3 – indokolt esetben 5 – naptári napon belül megküldi a Kedvezményezettnek a módosítás tervezetét, vagy – a kérelem elutasítása esetén – az elutasítást és annak indoklását. A Támogató által elkészített szerződésmódosítást a Kedvezményezett annak kézhezvételétől számított 5 naptári napon belül köteles cégszerűen aláírva visszaküldeni a Támogatónak.

A támogatási szerződés csak akkor módosítható, ha a módosított tartalom alapján az eredeti támogatási igény is támogatható lett volna. Módosítás nem irányulhat a támogatási döntésben meghatározott összegen felüli többlet költségvetési támogatás biztosítására.

A Szerződés – ide értve az ahhoz csatolt mellékleteket is – módosítása csak írásban, valamennyi szerződő fél aláírásával történhet, kivéve, ha jogszabály, a Szerződés vagy az ÁSZF eltérően rendelkezik. A Kedvezményezettnek a szerződésmódosítást a megfelelő indoklással ellátva kell előterjesztenie.

Ha a Támogató a Kedvezményezett által előterjesztett módosítási javaslatot nem hagyja jóvá, és a Kedvezményezett a hozzájárulás megtagadásának ellenére a változtatást végrehajtja, az ebből eredő szabálytalanságért, annak jogkövetkezményeiért, valamint a támogatás visszafizetéséért a Kedvezményezett felelős.

A Kedvezményezett azonosító adataiban történő változások bejelentésének elfogadásával a Szerződés minden külön intézkedés nélkül módosul.

Ha a Kedvezményezett a projekt keretében felmerülő költségeihez kapcsolódó adólevonási jogában változás következik be, haladéktalanul köteles bejelenteni a Támogatónak. Ha a változást követően a Kedvezményezett az ÁFÁ-t levonhatja, a Szerződést módosítani szükséges.

Ha a Szerződés vagy az ÁSZF módosításának tárgya az ÁSZF hatálya alá tartozó Kedvezményezett kötelezettség alóli mentesítése, illetve részére a Szerződésben vagy az ÁSZF-ben meghatározottakhoz képest többlet jogosítványok biztosítása, a Támogató erre vonatkozó egyoldalú nyilatkozata a Szerződést, illetve az ÁSZF-et minden külön intézkedés nélkül, a nyilatkozatban meghatározott tartalommal, a nyilatkozat Kedvezményezett általi kézhezvételétől kezdődő határidővel módosítja.

A Támogató akkor is módosíthatja a Szerződést, illetve az ÁSZF-et egyoldalúan, ha a Projekt szabályos megvalósítása érdekében szükséges és a módosításra jogszabály alapján ellenőrzésre jogosult szerv által lefolytatott ellenőrzési jelentés megállapítása és javaslata miatt van szükség.

1. **Pénzügyi elszámolás, finanszírozás**

Az elszámolás támogatási szerződésben nem szabályozott kérdéseiben a minisztérium fejezeti kezelésű előirányzataiból pályázati úton vagy egyedi elbírálás keretében pénzeszköz- vagy előirányzat-átadással biztosított támogatások felhasználása ellenőrzésének és a beszámolók összeállításának szabályairól rendelkező 28/2013. (XII. 21.) VM utasítás szabályait kell megfelelően alkalmazni.

A "Záró Projektjelentés" nyomtatvány és a függelék a támogatási szerződés melléklete. A kitöltött és Kedvezményezett által eredetben és cégszerűen aláírt, határidőre megküldött Záró Projektjelentés a támogatási szerződés elválaszthatatlan mellékletét képezi.

A Kedvezményezetteknek tételes elszámolási kötelezettségük van.

A támogatás segítségével létrehozott vagyon (tárgyi eszköz, immateriális jószág) esetében 5 év elidegenítési tilalom áll fenn. Ezen időszak lejárta előtti elidegenítéshez a Támogató írásbeli hozzájárulása kell. Amennyiben a támogatással létrehozott vagyon a támogatási szerződésben rögzített megőrzési vagy fenntartási időszak letelte előtt véglegesen tönkremegy vagy eltulajdonítják, a Kedvezményezett köteles azt pótolni.

A megítélt támogatás felhasználása kapcsán keletkező és elszámolható költségek körét a támogatási szerződés illetve az annak elválaszthatatlan részét képező Költségterv (Pályázati Adatlap, 8. táblázat) tartalmazza. A Költségtervnek kellő részletességgel kell tartalmaznia a támogatási szerződésben rögzített feladat végrehajtása kapcsán felmerülő és a Támogató által elfogadott költségelemeket. Szükség esetén egy-egy jogcím esetében kalkulációt is szerepeltetni kell (pl. fő x nap x Ft).

1. **Záró Projektjelentés, hiánypótlás és elfogadás**

A támogatási szerződésben rögzített feladat végrehajtásáról, a nyújtott támogatás felhasználásáról és elszámolásáról szóló Záró Projektjelentést a szerződésben rögzített teljesítési határidőt követő 5 naptári napon belül kell benyújtani.

A Záró Projektjelentés alapján, annak beérkezését követően a támogatást nyújtó ellenőrzi a feladat szakmai teljesítését és az elszámolásban szereplő számlák tartalmát a feladathoz való illeszkedés tekintetében.

A Szakmai Záró Projektjelentéssel kapcsolatos szakmai és pénzügyi szempontú önkéntes hiánypótlásra egy alkalommal van lehetőség, amennyiben az önkéntes hiánypótlás lehetőségét a támogatási szerződés tartalmazza. Amennyiben a támogatási szerződés a Szakmai Záró Projektjelentés hiánypótlásának lehetőségét tartalmazza, akkor annak keretében a nem illeszkedő számlák helyett lehetőséget kell biztosítani más, a támogatási szerződés feltételeinek megfelelő számla benyújtására. Amennyiben ezt követően sem kerül elfogadható módon elszámolásra a támogatás, a követelés érvényesítésével kapcsolatban a Támogató a támogatási szerződésben rögzített, illetve az államháztartásról szóló törvény végrehajtásáról szóló 368/2011. (XII. 31.) Korm. rendelet (továbbiakban: Ávr.) és a Polgári Törvénykönyv szerinti intézkedéseket teszi meg, szükség esetén szakértők közreműködését kérve.

Amennyiben a hiánypótlást követően sem teljes körű a Szakmai Záró Projektjelentés, azt a megismert tartalma alapján kell értékelni. Ha a teljesítés nem ítélhető meg 100%-osnak, az Ávr. szerinti szankciót kell alkalmazni.

Utófinanszírozás miatt az elfogadott teljesítésnek megfelelően kell a csökkentett összegű kifizetést teljesíteni. Amennyiben az elszámolás szerint a fel nem használt vagy a jogosulatlanul felhasznált támogatás összege nem éri el az ezer forintot, annak visszafizetési kötelezettségétől a Támogató eltekint.

Amennyiben a Szakmai Záró Projektjelentés mind szakmai, mind pénzügyi szempontból elfogadható, arról, illetve a pályázat lezárásáról a támogatást nyújtó írásban értesíti a Kedvezményezettet, egyúttal nyilatkozik - a szerződésben foglaltaknak megfelelően - a felhatalmazó levelek visszavonásáról is.

A záró kifizetési kérelemmel kötelezően benyújtandó dokumentumok a támogatási szerződés mellékletét képező költségterv szerinti számlák, azok kifizetését igazoló banki bizonylatok, teljesítésigazolások, üzembe helyezési jegyzőkönyvek, tervdokumentációk, megrendelők, szerződések, szakmai dokumentumok, tanulmányok, cikkek, elemzések, műszaki átadás-átvételi jegyzőkönyvek, bérjegyzékek, továbbá minden olyan dokumentum, amely alátámasztja a kifizetési kérelemben foglalt támogatási igényt.

A 100.000,- Ft, azaz Egyszázezer forint feletti készpénzes kifizetés elszámolása nem lehetséges. A 100.000,- Ft, azaz Egyszázezer forint összeghatár alatti számlákat is be kell nyújtani elszámolásra a pályázónak.

A kedvezményezett a támogatott tevékenység megvalósítása során a költségvetési támogatás és – saját forrás jogszabály, pályázati kiírás vagy a támogató által történő előírása esetén – a saját forrás terhére a 100.000,- Ft, azaz Egyszázezer forintértékhatárt meghaladó értékű, áru beszerzésére vagy szolgáltatás megrendelésére irányuló szerződést kizárólag írásban köthet. E bekezdés alkalmazásában írásban kötött szerződésnek minősül az elküldött és visszaigazolt megrendelés is. Az írásbeli alak megsértésével kötött szerződés teljesítése érdekében történt kifizetés összege a támogatott tevékenység költségei között nem vehető figyelembe.

A pénzügyi elszámolásoknak összhangban kell lennie a Szakmai Záró Projektjelentésben leírt szakmai teljesítéssel.

1. **A Projekt fenntartása**

A Projekt fenntartási időszak kezdete a Projekt befejezését követő nap.

A támogatott beruházással létrehozott vagyon a záró fenntartási jelentés elfogadásáig csak a Támogató előzetes jóváhagyásával és a foglalkoztatási, illetve a szolgáltatási és az egyéb kötelezettségek átvállalásával, átruházásával idegeníthető el, adható bérbe, illetve terhelhető meg.

A Kedvezményezettnek továbbfoglalkoztatási kötelezettsége miatt, évente a kötelezettség teljesítéséről be kell számolnia a Támogatónak.

A Projekt befejezésétől számított 5 évig, kis- és középvállalkozások esetében 3 évig, a Kedvezményezettnek projekt fenntartási jelentésben kell beszámolnia a Szerződés teljesüléséről, a Projekt működtetése során tervezett és az elért számszerűsíthető eredményekről. A jelentést papír alapon és elektronikus formában is be kell nyújtani.

A Kedvezményezett fenntartási jelentés beadására a Szerződés hatálya alatt évente egyszer kötelezett. Az első jelentés benyújtásának határidejét a Támogató határozza meg. A fenntartási időszak végét követően a Támogató által meghatározott időpontig a Kedvezményezett záró projekt fenntartási jelentést nyújt be a Támogatóhoz.

Fejlesztési projekt esetén a létrehozott eszközök működtetési kötelezettségének időtartama 5 év.

1. **Tulajdonjog és szellemi jogok**

A Projekt eredményei, így különösen (az akárcsak részben) a támogatásból létrehozott vagyon és az azzal kapcsolatos jelentések és egyéb dokumentumok tulajdonjoga, valamint a Projekt során létrejött, vagy beszerzett vagyoni értéket képviselő szellemi alkotások felhasználásának joga a Kedvezményezettet illeti, azzal, hogy a szellemi alkotások felhasználására Támogató is jogosult nonprofit működési körében.

A Projekt megvalósításának végére a Projekt eredményeképp létrejött vagyontárgyak tulajdonjogát (szellemi alkotások felhasználásának jogát) – ha azzal eredetileg nem rendelkezett, és az átruházás nem ütközik jogszabályi rendelkezésbe, vagy nem idegen tulajdonon történt a beruházás – át kell ruházni a Kedvezményezettre. Az átruházás dokumentumait a Záró Projektjelentéshez csatolni kell.

A Szerződés hatálya alatt a Projekthez készített pénzügyi és gazdasági költség-haszon elemzés olyan változtatásához, amely a pénzügyi elemzésnek a támogatási intenzitásra vonatkozó eredményét befolyásolja vagy befolyásolhatja, a Kedvezményezett köteles a Támogató előzetes írásbeli jóváhagyását kérni.

1. **Tájékoztatás és nyilvánosság**

A Kedvezményezett a Projekt megvalósítása során köteles a jogszabályokban meghatározott tájékoztatási és nyilvánossági kötelezettségeknek eleget tenni, a Projektről és a támogatásról az ott meghatározott módon és tartalommal információt nyújtani.

A Kedvezményezett a Szerződés aláírásával vállalja, hogy a Támogató elektronikus és nyomtatott kiadványaiban, média-megjelenéseiben és egyéb tájékoztató jellegű rendezvényein Projektjét igény esetén bemutatja.

A Kedvezményezett köteles továbbá bármely, a Projekttel kapcsolatban szervezett nyilvános, a sajtó részvételével zajló rendezvényről a Támogatót értesíteni, a rendezvény napját megelőző legkésőbb 7 naptári nappal.

1. **A Szerződés megszűnése**

A Szerződés a teljesítést (beleértve az ellenőrzéstűrési, valamint a dokumentum-megőrzési kötelezettséget is) megelőzően csak vis maior, lehetetlenülés, a Támogató vagy a Kedvezményezett általi, a Szerződésben meghatározott esetekben és módon történő elállás, közös megegyezéssel történő felbontás, vagy a bíróság határozata alapján szűnik meg. A Szerződést felmondani nem lehet.

A Kedvezményezett elállhat a Szerződéstől, ha annak teljesítésére a szerződéskötést követően, neki fel nem róható okból beállott körülmény folytán nem képes. A Szerződés ilyen esetben, annak megkötésére visszamenő hatállyal megszűnik.

**Kötelezően csatolandó dokumentumok listája**

1. Pályázati dokumentáció benyújtása óta bekövetkezett változás esetén a támogatott szervezet képviselőjének aláírási címpéldánya;
2. a fennállást igazoló okiratban meghatározott képviselőtől eltérő képviselet esetén a támogatott szervezet képviselőjének aláírási jogosultságát igazoló - közokiratnak vagy teljes bizonyító erejű magánokiratnak minősülő - okirat, mely nem lehet régebbi, mint a benyújtását megelőző 30 nap;
3. természetes személy és egyéni vállalkozó esetén a személyi azonosításra alkalmas fényképes igazolvány, valamint az egyéni vállalkozói nyilvántartásba vételét igazoló okirat hitelesített másolata;
4. a rendelkezésére álló saját forrást, önerőt, valamint ha a kedvezményezett olyan gazdasági társaság, amely vonatkozásában a miniszter tulajdonosi jogokat nem, csak szakmai felügyeletet gyakorol, a Magyar Nemzeti Vagyonkezelő Zrt. (a továbbiakban: MNV Zrt.) üzleti tervet elfogadó határozata, valamint az üzleti terv alapján elkészített költségterv,
	1. *helyi önkormányzat, társulás esetén a képviselő-testületi, társulási tanácsi határozatot, vagy a képviselő-testület költségvetési rendeletbe, határozatba foglalt - a tartalék feletti rendelkezési jogot átruházó - felhatalmazása alapján a polgármester, társulási tanács elnöke nyilatkozatát,*
	2. *költségvetési szerv esetén az irányító szerv vezetőjének nyilatkozatát,*
	3. *az a) és b) pont alá nem tartozó esetekben a kedvezményezett nyilatkozatát*

kell érteni.

1. a támogatott tevékenységhez szükséges jogerős hatósági engedélyek, ha azt jogszabály előírja;
2. a döntésben a támogatott projekttel kapcsolatban előírt egyedi feltételek teljesítését igazoló dokumentumokat;
3. a pályázat beadását megelőző, utolsó lezárt, teljes üzleti évben a NAV-nak kötelezően megküldendő bevallás statisztikai létszámot tartalmazó oldala vagy belső munkaügyi nyilvántartása;
4. a NAV adóigazolás köztartozás mentességről, vagy igazolás köztartozásmentes adatbázisban történő nyilvántartásról.

*A benyújtott dokumentumok kiállításának dátuma nem lehet a támogatási igény benyújtásának napjától számított harminc napnál régebbi!*

**Nyilatkozatok**

| **Témakör** |  | **Aláírás** |
| --- | --- | --- |
| 1 | Nyilatkozom arról, hogy nem rendelkezem lejárt esedékességű, meg nem fizetett köztartozással. | Igen / Nem |  |
| 2. | Nyilatkozom arról, hogy tudomásul veszem, hogy lejárt esedékességű, meg nem fizetett köztartozás esetén - az Áht. 52. § (3) bekezdés értelmében - a Kincstár a támogatás folyósítását a köztartozás megfizetéséig visszatartja, és az állami adóhatóság megfelelő bevételi számláján a visszatartott összeget jóváírja, kivéve, ha jogszabály másként rendelkezik. Egyúttal nyilatkozom arról, hogy a fentiek szerint visszatartott támogatással az érvényes támogatási szerződésnek megfelelően elszámolok. | Igen / Nem |  |
| 3 | Tudomásul veszem, hogy elnyert támogatás esetén a támogatási szerződésben vállalt kötelezettségeim nem, vagy nem szerződésszerű teljesítése, illetve a szerződéstől való elállás miatt visszavont támogatás – a jegybanki alapkamat kétszeres mértékével növelt – összegének megfizetésére irányuló követelés érvényesítése felhatalmazáson alapuló beszedési megbízás alkalmazásával, illetve biztosíték érvényesítésével történik. | Igen / Nem |  |
| 4 | Nyilatkozom arról, hogy hozzájárulok a támogatási igény szabályszerűségének és a költségvetési támogatás rendeltetésszerű felhasználásának a támogató, vagy annak megbízottja, valamint jogszabályban meghatározott szervek által történő ellenőrzéséhez. | Igen / Nem |  |
| 5 | Nyilatkozom a támogatási igényben foglalt adatok, információk és dokumentumok teljes körűségéről, valódiságáról, hitelességéről, valamint arról, hogy az adott tárgyban támogatási igényt korábban nem nyújtottam be. | Igen / Nem |  |
| 6 | Nyilatkozom arról, hogy megfelelek az Áht. 50. § (1) bekezdésében meghatározott követelményeknek, és az Áht. 109. § (4) bekezdése alapján kiadott miniszteri rendelet szerint vizsgálandó jogi személy, jogi személyiséggel nem rendelkező szervezet adatait rendelkezésre bocsátom. | Igen / Nem |  |
| 7 | Nyilatkozom a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban: Közpénztv.) 14. §-ában foglaltakról. | Igen / Nem |  |
| 8 | Nyilatkozom a támogató által előírt biztosítékok rendelkezésre bocsátásának vállalásáról. | Igen / Nem |  |
| 9 | Nyilatkozom az Ávr. a 83. § (1) bekezdése szerinti bejelentési kötelezettség teljesítésének vállalásáról, és arról, hogy a jogosulatlanul igénybe vett támogatás összegét és annak kamatait az e rendeletben foglaltak szerint visszafizetem. | Igen / Nem |  |
| 10 | Nyilatkozom arról, hogy a költségvetési támogatás tekintetében adólevonási joggal rendelkezem. | Igen / Nem |  |
| 11 | Nyilatkozom, hogy a projekt befejezési évét közvetlenül követő 2 üzleti évben, a pályázat keretében, a fejlesztésre vonatkozó alkalmazott munkavállaló(k) létszámát megtartom. | Igen / Nem |  |
| 12 | Nyilatkozom, hogy a projektben megvalósuló beruházás megfelel az induló beruházás kritériumainak. | Igen / Nem |  |
| 13 | Nyilatkozom, hogy a támogatás céljára önálló alszámlát nyitok, illetve olyan elkülönített elszámolást vezetek, amelyből a 2012/21/EU bizottsági határozat 5. cikkének (2)-(4) bekezdésben meghatározott követelmények ellenőrizhetőek. | Igen / Nem |  |
| 14 | Nyilatkozom, hogy a támogatási kérelem időpontjában benyújtásának időpontjában nem állok jogerős végzéssel elrendelt végelszámolás, felszámolás alatt, ellenem jogerős végzéssel elrendelt csődeljárás vagy egyéb, a megszüntetésére irányuló, jogszabályban meghatározott eljárás nincs folyamatban. Tudomásul veszem, hogy amennyiben ellenem jogerős végzéssel elrendelt végelszámolás, felszámolás, jogerős végzéssel elrendelt csődeljárás vagy egyéb, a megszüntetésére irányuló, jogszabályban meghatározott eljárás indul támogatási kérelem elbírálásáig, illetve a támogatási szerződés megszűnésének időpontjáig, annak tényét a támogatást igénylőnek azonnal bejelentem. | Igen / Nem |  |
| 15 | Nyilatkozom, hogy a székhely szerint illetékes állami, illetve önkormányzati adóhatóság hatáskörébe tartozó, lejárt köztartozása, illetve az Európai Unió tradicionális saját forrásai címen tartozásom nincs. | Igen / Nem |  |
| 16 | Nyilatkozom arról, hogy megfelelek az Áht. 50. § (1) bekezdésében meghatározott követelményeknek. | Igen / Nem |  |
| 17 | Elfogadom, hogy a támogatott nevét, a projekt tárgyát, a döntés időpontját (év, hónap) a támogatás elnyerése esetén az OHÜ Nonprofit Kft. közzéteszi. | Igen / Nem |  |
| 18 | Nyilatkozom, hogy tevékenységem a hatályos környezetvédelmi előírásoknak megfelel. | Igen / Nem |  |

|  |  |  |  |
| --- | --- | --- | --- |
| 19 | Nyilatkozom, hogy a bruttó 300 000 forint alatti munkabérek nettó értékének megőrzéséhez szükséges munkabéremelést teljesítettem, munkaügyi bírságot a szerződés aláírásától számított két éven belül nem szabtak ki. | Igen / Nem |  |
| 20 | Nyilatkozom, hogy a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban Knyt.) 6. § (1) bekezdésében foglalt összeférhetetlenségi okok a pályázó személyével, illetve a pályázóként megjelölt szervezettel szemben nem állhatnak fenn. Jogi személy vagy jogi személyiséggel nem rendelkező más szervezet csak abban az esetben részesíthető támogatásban az Áht. 50. § (1) c) pontja alapján, ha átlátható szervezetnek minősül. | Igen / Nem |  |
| 21 | Nyilatkozom, hogy a Cégkivonat szerinti tevékenységi körünk tartalmazza a fejlesztendő tevékenységet, a tevékenység végzéséhez szükséges engedéllyel rendelkezem. | Igen / Nem |  |
| 22 | Nyilatkozom, hogy a legutolsó lezárt, teljes üzleti év nettó árbevételének, vagy egyéni vállalkozók esetében vállalkozói adóalapba beszámított bevételének kevesebb mint 50%-át mezőgazdasági tevékenység (TEÁOR szám: 01.11-03.22) teszi ki.(TEÁOR ’08 alapján). | Igen / Nem |  |
| 23 | Nyilatkozom, hogy a pályázat benyújtását megelőző jóváhagyott (közgyűlés, taggyűlés, illetve a tulajdonosok által jóváhagyott) legutolsó lezárt, teljes üzleti év éves beszámolója alapján a saját tőke, a törzstőke (alaptőke) nem csökkent a jogszabályban előírt legkisebb mértéke alá.  | Igen / Nem |  |
| 24 | Nyilatkozom, hogy a beszerzett eszközöket az érintett eszközök kereskedelmi forgalmával üzletszerűen foglalkozó, kereskedőnek, vagy gyártónak minősülő szállítótól vásárolom, a piacon szokványos jótállási és szavatossági feltételek biztosítása mellett. | Igen / Nem |  |

|  |  |
| --- | --- |
| ………………………………………………………………KedvezményezettP.H. Kelt ……………………………………, 201…… év ………………………… hónap ………… napján. | ………………………………………………….…………TámogatóOHÜ Országos Hulladékgazdálkodási Ügynökség Nonprofit Korlátolt Felelősségű TársaságP.H.Kelt ……………………………………, 201…… év ………………………… hónap ………… napján. |